Ferrari Enzo Ferrari

Εξέλιξη

Η εξέλιξη του μοντέλου ξεκίνησε το 1998 και κράτησε 4 έτη. Μια από τις βασικές οδηγίες που δόθηκαν εξ αρχής στον σχεδιαστικό οίκο Πινινφαρίνα, ήταν το μπροστινό μέρος του να θυμίζει ρύγχος μονοθεσίου της Φόρμουλα 1 και μάλιστα σε ακόμα εντονότερο βαθμό από την προκάτοχο Ferrari F50. Η εξωτερική του εμφάνιση διαμορφώθηκε από τον Ιάπωνα Ken Okuyama, ενώ έγιναν και κάποιες ακόμα βελτιώσεις, μετά από πολλές σχετικές δοκιμές σε αεροδυναμική σήραγγα, και ο τελικός αεροδυναμικός συντελεστής Cd μετρήθηκε στο 0,36.
Επίσης, ο ίδιος οίκος σχεδίασε και το σαλόνι, μολονότι η αρχική πρόταση του Πινινφαρίνα προέβλεπε την υιοθέτηση ενός εντελώς ψηφιακού πίνακα οργάνων. Τελικώς όμως, αποφασίστηκε ο συνδυασμός αναλογικών και ψηφιακών ενδείξεων, με οθόνες υγρών κρυστάλλων (LCD) και αναλογικό ταχύμετρο και στροφόμετρο, που και τα δύο μάλιστα είχαν φόντο ίδιου χρώματος με την εξωτερική βαφή του αμαξώματος, σε κόκκινο ή κίτρινο. Μάλιστα σχεδιάστηκε και ένα τιμόνι με κάπως επίπεδο το πάνω μέρος της στεφάνης του, η οποία έφερε μια σειρά από λαμπάκια που άναβαν διαδοχικά στη σειρά καθώς ανέβαιναν οι στροφές του κινητήρα, ενώ όταν πλησίαζε στο όριο των στροφών όλα τα λαμπάκια αναβόσβηναν - μια τεχνολογία που ελήφθη τότε απευθείας από την Φόρμουλα 1 και στα επόμενα χρόνια διαδόθηκε και στα άλλα μοντέλα της Ferrari.
Για την κίνηση του μοντέλου, εξελίχθηκε και κατασκευάστηκε ένας εντελώς νέος κινητήρας, κυβισμού 5.998 cm³ και V12 με 48 βαλβίδες, ισχύος 485 kW / 660 hp στις 7.800 στροφές το λεπτό και ροπής 657 N·m στις 5.500 στροφές το λεπτό, με τον ηλεκτρονικό κόφτη των στροφών να επεμβαίνει στις 8.200 στροφές το λεπτό. Ο κινητήρας αυτός βασίστηκε στον σχεδιασμό του κινητήρα V8 της Maserati Quattroporte και εισήγαγε μια αρχιτεκτονική που αντικατέστησε την προηγούμενη των παλαιότερων κινητήρων V12 και V8 της Ferrari. Επίσης, η Ferrari F430 που εισήχθη στα τέλη του 2004 και έφερε κινητήρα 4.3 λίτρων V8, ήταν το δεύτερο χρονολογικά μοντέλο της Ferrari με κινητήρα που βασίστηκε σε αυτή την αρχιτεκτονική.
Παράλληλα με τον νέο V12 κινητήρα, τοποθετήθηκε στον διάδοχο της F50 και ένα 6-τάχυτο ημι-αυτόματο κιβώτιο ταχυτήτων, που ελέγχεται από τον οδηγό με «paddles» (μοχλούς αλλαγής ταχυτήτων) πίσω από το τιμόνι, ένα κιβώτιο απευθείας από την Φόρμουλα 1, με χρόνο αλλαγής ταχυτήτων μόλις 150 χιλιοστά του δευτερολέπτου. Αντιθέτως, το μοντέλο δεν είχε πλέον το κλασικό χειροκίνητο κιβώτιο ταχυτήτων με τις παραδοσιακές περιφραγμένες θυρίδες «σαν χτένα» που είχαν τα παλαιότερα μοντέλα της Ferrari, με αποτέλεσμα να γίνει το πρώτο αυτοκίνητο δρόμου της Ferrari χωρίς μηχανικό κιβώτιο ταχυτήτων. Μάλιστα στα αρχικά στάδια της εξέλιξης, οι μηχανικοί της εταιρείας είχαν σκεφτεί ακόμα και για ενδεχόμενο 7-τάχυτο ημι-αυτόματο κιβώτιο, πλην όμως θεωρήθηκε τότε ότι δεν ήταν αναγκαίο σε έναν κινητήρα τόσο υψηλής ροπής και ότι οι 6 σχέσεις ήταν αρκετές, όπως ανακοινώθηκε κατά την εισαγωγή της το 2002.
Γενικότερα, μαζί και με το κιβώτιο ταχυτήτων, μεγάλο μέρος της τεχνολογίας του μοντέλου προήλθε απευθείας από την Φόρμουλα 1 και η εταιρεία χρησιμοποίησε την τεχνογνωσία της στους αγώνες για τη δημιουργία του, σε μεγαλύτερο βαθμό ακόμα και από την προκάτοχο Ferrari F50. Στα πλαίσια αυτής της φιλοσοφίας, έγινε για πρώτη φορά σε πολιτικής έκδοσης μοντέλο της Ferrari εκτενής χρήση ανθρακονημάτων, ιδίως στο σαλόνι, με σκοπό την μείωση του συνολικού βάρους. Αξιοσημείωτο ιστορικά είναι και ότι στην εξέλιξη του διαδόχου της F50 έλαβε μέρος και ο Μίχαελ Σουμάχερ, με ιδιαίτερα ενεργό συμμετοχή, και οι παρατηρήσεις του, σχετικά με την οδική συμπεριφορά και την καμπύλη αύξησης της διαθέσιμης ισχύος, συνετέλεσαν καθοριστικά στην τελική διαμόρφωση του αυτοκινήτου.
Σε ολόκληρο το χρονικό διάστημα της εξέλιξης, δεν είχε αποφασιστεί η εμπορική ονομασία του μοντέλου. Συνήθως όμως, αναφερόταν ανεπίσημα ως Ferrari F60, ως η λογική συνέχεια των προκατόχων Ferrari F40 και Ferrari F50, με αποτέλεσμα να αναφερθεί το όνομα F60 και στις πρώτες διαρροές στον Τύπο, που είχαν ξεκινήσει ήδη από το 1999. Κατά την παρουσίασή του, στο Σαλόνι Αυτοκινήτου του Παρισιού τον Οκτώβριο του 2002, ονομάστηκε Ferrari Enzo Ferrari ή απλά Ferrari Enzo, προς τιμήν του ιδρυτή της εταιρείας, Έντσο Φερράρι.

Παραγωγή

Αρχικά, η Ferrari ανακοίνωσε ότι θα κατασκεύαζε 349 Enzo Ferrari, όση ακριβώς ήταν και η συνολική παραγωγή της προκατόχου Ferrari F50. Λόγω του μικρού αριθμού αντιτύπων, τηρήθηκε αυστηρή σειρά προτεραιότητας και όλες οι 349 προ-πωλήθησαν σε προεπιλεγμένους τακτικούς πελάτες της Ferrari, με μακροχρόνια σχέση με την εταιρεία, και ιδίως σε όσους είχαν αγοράσει στο παρελθόν τις F40 και F50. Μάλιστα η πώληση όλων των αρχικών 349 αντιτύπων έγινε πριν ακόμα ξεκινήσει η παραγωγή τους, με την εργοστασιακή τιμή στα 659.330 δολάρια, σχεδόν τη διπλάσια από αυτήν της F50. Μια ιδιαιτερότητα της Enzo Ferrari, και αντίθετα με τα περισσότερα μοντέλα της εταιρείας, ήταν ότι δεν κατασκευάστηκε ποτέ σε δεξιοτίμονη έκδοση.
Μεταγενέστερα, λόγω της εξαιρετικά υψηλής ζήτησης, η Ferrari άλλαξε την αρχική της απόφαση και ανακοίνωσε ότι θα κατασκεύαζε 50 ακόμα Enzo Ferrari, όπως και έγινε μέσα στο 2003, φτάνοντας έτσι τα 399 αντίτυπα. Τελικώς, εν έτει 2004 προχώρησε στην κατασκευή και 1 ακόμα αντιτύπου, το οποίο και δώρισε στο Βατικανό, με αποτέλεσμα να φτάσει συνολικά τις 400 Enzo Ferrari.
Σε αντίθεση με τα 5 χρώματα της παλέτας χρωματισμών της Ferrari F50, η Ferrari προσέφερε επίσημα μόνο 2 επιλογές στην εξωτερική βαφή αμαξώματος της Enzo: κόκκινο ή κίτρινο. Στην πράξη, ωστόσο, τελικώς κατασκευάστηκαν και ελάχιστες μαύρες και ασημί Enzo ειδικών εκδόσεων. Φυσικά, η συντριπτική πλειοψηφία των Ferrari Enzo παραγγέλθηκε με κόκκινη βαφή, με δεύτερο σε απήχηση το κίτρινο, όπως παραδοσιακά συμβαίνει με όλα τα μοντέλα της Ferrari.